Indre Finnmark prosti

Indre Finnmark prosti, samisk Sis-Finnmárkku proavássuohkan, er et prosti i Nord-Hålogaland bispedømme  i Den norske kirke. Det er Norges største prosti og har en utstrekning på 25.520 km2, men samtidig blant dem med minst folketall.

Prostiet er inndelt i seks sogn/menigheter. Sognet er grunnenheten i Den norske kirke. Prostiet omfatter kommunene Kautokeino, Karasjok, Porsanger, Tana og Nesseby. Følgelig er det fem kirkelig fellesråd i prostiet. Prestetjenesten ledes av prosten som har sete i Karasjok. Prosten i Indre Finnmark prosti er Egil Lønmo (2014).

De som arbeider i kirken er enten tilsatt av sognet gjennom kirkelig fellesråd, eller de er tilsatt i bispedømmet (dvs. staten). De 10 prestestillingene i Indre Finnmark prosti er tilsatt i bispedømmet, og har tjenesten sin knyttet til ett eller flere sogn.

Prostiet er det eneste prosti i Norge hvor den samiske befolkning er i majoritet og overlapper kjerneområdet i Sameland. Samisk er derfor forvaltningsspråk i prostiet, i likhet med kommunene i Indre Finnmark ( jf. Samelovens bestemmelser). Gudstjenestene og alle kirkelige handlinger forrettes på både samisk og norsk. Det stilles krav til at prestene som arbeider i prostiet behersker samisk, men en egen kirketolk sørger for at prestens tjeneste blir oversatt til samisk.

Prostiet ble opprettet 1. april 1991. Det ble opprettet etter en større omorganisering av prestegjeldene i Finnmark. Prestegjeldene ble skilt ut fra Alta prosti, Hammerfest prosti og Varanger prosti og samordnet i ett samisk prosti. Nyorganiseringen har ført til en styrking av samisk kirkeliv.

Sogn i Indre Finnmark	prosti	
 I Karasjok kommune			
Karasjok sogn	
 I Kautokeino kommune				
Kautokeino sogn				
 I Nesseby kommune 
Nesseby sogn
I Tana kommune
Tana sogn
Polmak sogn
 I Porsanger kommune 
Porsanger sogn

 Historikk 
Ved opprettelsen ble følgende prestegjeld, sogn og kirker/kapell overført fra følgende prostier:
 Alta prosti:
 Kautokeino prestegjeld
 Kautokeino sogn
 Masi kirke
 Hammerfest prosti:
 Porsanger prestegjeld
 Porsanger sogn
 Lakselv kirke
 Børselv kapell
 Karasjok prestegjeld
 Karasjok sogn
 Bæivasgiedde kapell
 Valjok kapell
 Varanger prosti:
 Tana prestegjeld
 Tana sogn
 Nesseby prestegjeld
 Nesseby sogn
 Polmak sogn

Se også		
Liste over kirker i Norge etter kommune		
Prostiet på kirken.no

Kategori:Prostier i Nord-Hålogaland bispedømme
Kategori:Religion i Finnmark
Kategori:Organisasjoner i Finnmark
Kategori:Karasjok
Kategori:Samisk kirkeliv